**Ötletek Kovács Zoltán Tibor *A herceg és a vonzó boszorkány* című írásának tanórai feldolgozásához**

I. A szövegfeldolgozást segítő feladatok

1. Vizsgáljátok meg a történet címét! Milyennek képzelitek el a vonzó boszorkányt?

Gyűjtsétek össze ennek az elképzelt vonzó boszorkánynak a külső-belső tulajdonságait, és jelenítsétek meg a *Szerep a falon* nevű gyakorlat segítségével! Használjatok különböző színeket!

Ragasszátok ki a táblára az elkészült sziluetteket!

1. Olvassátok el a történetet!
2. Nézzétek meg a táblára ragasztott sziluetteket!

Milyen tulajdonságaiban hasonlít az általatok elképzelt boszorkány a történetbelire?

1. Milyen módszerrel igyekezett vonzóvá tenni magát a történetbeli boszorkány?
2. Szerintetek sikerrel járt? Indokoljátok meg a válaszotokat!
3. Hogyan vélekedett az átváltozásról a boszorkány, és hogyan a herceg? Miért?

II. A szöveghez kapcsolódó kreatív feladatok

1. Tervezzétek meg A/5-ös méretben a *Vonzások és taszítások kézikönyve* című kötetet! Kapjanak helyet a kézikönyvben azok az információk, amelyeket a történetből tudtatok meg, de használjátok a fantáziátokat, és egészítsétek ki egyéb ismeretekkel is! Érdemes a munkátokat táblázatokkal, ábrákkal, képekkel vagy egyéb illusztrációkkal gazdagítani. Ne feledkezzetek el a kézikönyvek szokásos tartalmi és formai követelményeiről sem!
2. Írjátok meg a *Vonzóvá tevő varázsital* receptjét egy készülő boszorkányos szakácskönyv számára! Tüntessétek fel a hozzávalókat, az elkészítés menetét és a főzés várható időtartamát is! Illusztráljátok képpel a munkátokat!
3. Tervezzetek reklámplakátot a *Vonzóvá tevő varázsital* népszerűsítésére!

Tartalmazza a munkátok az alábbi elemeket:

* előtte-utána fotópár a boszorkányról
* frappáns reklámszöveg a szérum hatásosságáról
* a varázsital beszerzésének módjai
1. Segítsetek a boszorkánynak a jellemét is vonzóvá tenni! Készítsétek fel őt jótanácsokkal a herceggel való randevúja előtt! Írjátok meg a jelenet szövegét, majd adjátok is elő a társaitoknak!